માટુંગાના તેલંગ રોડ પર આવેલી સુધરાઈની F નૉર્થ ઑફિસની બહાર જ ખાડો અને એમાં કચરાના થતા ઢગલા જોઈને સ્થાનિક રહેવાસીઓને નવાઈ લાગી છે. જે સુધરાઈ પોતાનું આંગણું સાફ ન રાખી શકતી હોય એની પાસેથી બીજી શું આશા રાખી શકાય એવો સવાલ લોકો પૂછી રહ્યા છે. આ બાબતની માહિતી આપતાં સ્થાનિક સામાજિક કાર્યકર વૈભવ વોરાએ મિડ-ડે LOCALને કહ્યું હતું કે ‘થોડાં સમય પહેલાં મિડ-ડે LOCALમાં સમાચાર વાંચવા મળ્યા હતા કે સુધરાઈની આ ઑફિસની સામેના રસ્તાઓ કોઈ કેબલ કંપનીએ ખોદીને મૂકી દીધા પછી એને સમથળ બનાવ્યા નથી. આ રસ્તાઓ સુધરાઈની ઑફિસની સામે આવેલા હોવા છતાં એના અધિકારીઓ આ બાબત પર કોઈ જ કાર્યવાહી કરતા નથી.